KOMISJONI OTSUS,

18. mai 2000,

millega muudetakse 10. juuni 1997. aasta otsust 97/404/EÜ, millega moodustatakse juhtiv teaduskomitee, ja 23. juuli 1997. aasta otsust 97/579/EÜ, millega moodustatakse teaduskomiteed tarbija tervishoiu ja toidu ohutuse valdkonnas

(teatavaks tehtud numbri K(2000) 1343 all)

(EMPs kohaldatav tekst)

(2000/443/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse 10. juuni 1997. aasta otsust 97/404/EÜ, millega moodustatakse juhtiv teaduskomitee,[1] eriti selle artikleid 3, 4 ja 8,

võttes arvesse 23. juuli 1997. aasta otsust 97/579/EÜ, millega moodustatakse teaduskomiteed tarbija tervishoiu ja toidu ohutuse valdkonnas,[2] eriti selle artiklit 5

ning arvestades järgmist:

(1) 2000. aasta juulis lõpeb nende juhtiva teaduskomitee kaheksa liikme ametiaeg, kes ei ole muude teaduskomiteede eesistujad. 2000. aasta novembris lõpeb kaheksa valdkondliku teaduskomitee liikmete ametiaeg. Seetõttu tuleb nende komiteede uued liikmed määrata juhtiva teaduskomitee puhul hiljemalt 2000. aasta juulis ja valdkondlike teaduskomiteede puhul 2000. aasta novembris. Enne uute liikmete määramist on vaja kohandada komiteede moodustamist käsitlevaid otsuseid praktiliste kogemuste põhjal komiteede liikmete ametiaja pikkuse, konfidentsiaalsust käsitlevate eeskirjade ja iga-aastase huvide deklaratsiooni osas.

(2) Teaduskomiteede koosseis võib liikmete ametiaja jooksul osaliselt muutuda (ametist lahkuvate liikmete asendamine, liikmete arvu suurenemine). Kõnealuste teaduskomiteede nõuetekohase ühtse töö tagamiseks on asjakohane piirata uute komiteeliikmete ametiaega kuni teiste komiteeliikmete järelejäänud ametiaja lõpuni. Sellise osalise ametiaja sageli piiratud kestuse tõttu on vaja rõhutada, et kõige rohkem kahe järjestikuse ametiaja reegel kehtib ainult täieliku ametiaja puhul.

(3) 10. juuni 1997. aasta otsuse 97/404/EÜ (millega moodustatakse juhtiv teaduskomitee) artikliga 4 nähakse juhtiva teaduskomitee sõltumatuse tagamiseks ette iga-aastane huvide deklaratsioon. Seda eeskirja tuleks laiendada eespool nimetatud 10. juuni otsusega moodustatud juhtiva teaduskomitee ajutiselerühmale, pidades silmas selle rühma alalist staatust. Kuigi ajutiserühma liikmed esitavad iga-aastase deklaratsiooni oma kodukorra kohaselt, tuleks see kohustus sätestada ka otsusega.

(4) 10. juuni 1997. aasta otsuse 97/404/EÜ (millega moodustatakse juhtiv teaduskomitee) artikli 8 kohast konfidentsiaalsuskohustust kohaldatakse üksnes komitee liikmete suhtes, eespool nimetatud 23. juuli 1997. aasta otsuse (millega moodustatakse teaduskomiteed) artikli 11 kohaselt kohaldatakse konfidentsiaalsuskohustust nii komiteede liikmete kui ka välisekspertide suhtes. Isegi kui kahe otsusega sätestatud kodukord hõlmab konfidentsiaalsuskohustuse osas nii liikmeid kui ka väliseksperte, näib nüüd olevat vajalik viia eespool nimetatud artikli 8 sõnastus kooskõlla eespool nimetatud artikli 11 sõnastusega,

ON VASTU VÕTNUD JÄRGMISE OTSUSE:

Artikkel 1

Otsust 97/404/EÜ muudetakse järgmiselt:

1. Artikli 3 lõige 5 asendatakse järgmisega:

"5. Nende juhtiva teaduskomitee liikmete ametiaeg, kes ei ole teaduskomiteede eesistujad, on kolm aastat. Seda ametiaega võib lühendada liikme ametisse määramise kirjaga, et tagada kõigi liikmete ametiaja lõppemine samaaegselt. Liikmed ei või olla ametis rohkem kui kaks järjestikust ametiaega. Pärast kolme aasta lõppemist jäävad nad ametisse, kuni nad asendatakse uue liikmega või nimetatakse tagasi."

2. Artikli 4 lõige 2 asendatakse järgmisega:

"2. Juhtiva teaduskomitee ja selle ajutiserühma liikmed teatavad komisjonile igal aastal kõikidest huvidest, mida võib pidada nende sõltumatust kahjustavateks."

3. Artikkel 8 asendatakse järgmisega:

"Artikkel 8

Ilma et see piiraks asutamislepingu artikli 287 kohaldamist, on liikmed ja väliseksperdid kohustatud mitte avalikustama teavet, mida nad on saanud juhtivas teaduskomitees või mõnes selle töörühmas töötades, kui neile on teatatud, et selle teabe kohta kehtib konfidentsiaalsusnõue."

Artikkel 2

Otsuse 97/578/EÜ artikli 5 lõige 1 asendatakse järgmisega:

"1. Teaduskomiteede liikmete ametiaeg on kolm aastat. Seda ametiaega võib lühendada liikme ametisse määramise kirjaga, et tagada kõigi teaduskomitee liikmete ametiaja lõppemine samaaegselt. Liikmed ei või ametis olla rohkem kui kaks järjestikust ametiaega. Pärast kolme aasta lõppemist jäävad nad ametisse, kuni nad asendatakse uue liikmega või nimetatakse tagasi."

Brüssel, 18. mai 2000

Komisjoni nimel

komisjoni liige

David BYRNE

[1] EÜT L 169, 27.6.1997, lk 86.

[2] EÜT L 237, 28.8.1997, lk 18.